Predkladacia správa

Vláda Slovenskej republiky prerokovala dňa 11. marca 2009 Správu o stave plnenia opatrení vlády SR na prekonanie dopadov globálnej finančnej krízy k 31. januáru 2009. Uznesením č.203 v bode B.1 uložila ministrovi zahraničných vecí SR a ministrovi hospodárstva SR spolupracovať s členskými štátmi Európskej únie pri spoločnom riešení dopadov finančnej a hospodárskej krízy a o výsledkoch písomne  informovať vládu.
            
Pri prejednaní materiálu na rokovaní vlády dňa 6. mája 2009 bol tento vrátený na dopracovanie s tým, že osobitnú pozornosť treba venovať úlohám pre nasledujúce obdobie cieleným do jednotlivých sektorov ekonomiky SR. Tým však došlo k zmene charakteru samotného materiálu, ktorý je na základe toho predkladaný na rokovanie vlády ako riadny bod programu. 
 
Materiál obsahuje informácie o základnom rámci, v ktorom sa aktivity oboch rezortov pri rozvíjaní spolupráce s členskými krajinami EÚ uskutočňovali. Aj s ohľadom na postupnosť krízy, osobitnú pozornosť najskôr venuje Finančným otázkam a praktickým úlohám rezortov vlády SR, ktoré z ich zásadného charakteru vyplývajú. V časti Podpora hospodárskeho rastu poskytuje prehľad o všeobecných i konkrétnych aktivitách v jednotlivých vybraných odvetviach ekonomiky SR. 
 
Schválenie materiálu nebude mať dopad na štátny rozpočet. Materiál nemá žiadny bezprostredný vplyv na verejné financie, zamestnanosť, stav životného a podnikateľského prostredia SR. 
 
Na základe dodatočnej dohody s MH SR sa predkladá nové znenie návrhu uznesenia a Návrh opatrení.